Veszprémi Járási Hivatala

|  |  |  |
| --- | --- | --- |
| **Ügyiratszám:** VE09Z/06422-3/2017. | **Tárgy:** | A Fűzfői Hulladékégető Kft. részére kiadott egységes környezethasználati engedély módosítása |
| **Ügyintéző**: Horváth Zoltán, dr. Gábor Hajnalka | **Hiv. szám:** |  |
| **Telefon:** 88/885-900 | **Melléklet:** | Légszennyező anyag kibocsátási határértékek és levegőtisztaság-védelmi alapadatok |

HATÁrOZAT

A Veszprém Megyei Kormányhivatal Veszprémi Járási Hivatala (továbbiakban: Veszprémi Járási Hivatal) Vezetőjének hatáskörében eljárva a **Fűzfői Hulladékégető Szolgáltató Korlátolt Felelősségű Társaság** (székhelye: 8195 Királyszentistván, 020/4 hrsz., KSH törzsszám: 11997861, KÜJ: 100302006, továbbiakban: **Engedélyes**) által a 8195 Királyszentistván, külterület 020/4, 017/8, 017/11, 021/2 hrsz. (KTJ: 100980241, KTJLétesítmény: 101622481,  
EOV koordináták: X= 194962, Y= 573926) alatti telephely „*Hulladékok ártalmatlanítására hulladékégető művekben veszélyes hulladékok esetében 10 tonna/nap kapacitáson felül”* tevékenységre kiadott, a 58268/2016. iktatószámú határozattal módosított 13832/2016. ügy- és 50836/2016. iktatószámú egységes környezethasználati engedély határozatot (továbbiakban: **alaphatározat**) sommás eljárásban az alábbiak szerint

**módosítom.**

Az alaphatározat **„3. A telephelyre és az engedélyezett tevékenységre vonatkozó általános adatok”** fejezet **3.4 pontjának** „*Füstgáztisztítás”* alpontjának ötödik bekezdése az alábbiak szerint módosul:

A füstgázhűtő II után a füstgáz a mosótoronyra jut, ahol a torony alsó részében a 0,7-3 μm mérettartományú szilárd anyag frakció kerül leválasztásra, majd a felső részében a 0,1-0,9 μm tartományú finom porok választódnak le a 7-10 pH értékű mosófolyadék és Rashig-töltetek segítségével. A porleválasztással párhuzamosan, a savas komponenseket többkörös lúgadagoló rendszer segítségével semlegesítik. A mosótorony alján elfolyó mosóvíz cirkuláltatása egy  
12 m3-es tartályból történik, amely során szintjelző figyel a tartájban lévő megfelelő vízszint tartására. Mind a tartályban lévő mosóvíz, mind a toronyból lecsurgó mosóvíz pH-ját mérik, szükség esetén lúg beadagolása történik a porlasztók előtti nyomóvezetékbe. Az új rendszer automatikusan működik, saját érintőképernyős kijelzővel van ellátva.

Az alaphatározat indokolása ***„Levegőtisztaság-védelmi szempontból”*** fejezetének az alkalmazott levegőtisztaság-védelmi berendezéseket felsoroló ötödik bekezdését az alábbiakra cserélem:

A technológiában az alábbi levegőtisztaság-védelmi berendezéseket alkalmazzák:

- forgódob

- utóégető

- füstgázhűtő

- sorbacal reaktor

- zsákos porszűrő

- ventilátor

- füstgázhűtő II

- mosótorony

- cseppleválasztó és

- kémény.

Az alaphatározat indokolása **„*Az elérhető legjobb technikának (BAT) való megfelelés értékelése”*** fejezetének az alkalmazott levegőtisztaság-védelmi berendezéseket felsoroló tizenegyedik bekezdését az alábbiakra cserélem:

A füstgázhűtő II után a füstgáz a mosótoronyra jut, ahol a torony alsó részében a 0,7-3 μm mérettartományú szilárd anyag frakció kerül leválasztásra, majd a felső részében a 0,1-0,9 μm tartományú finom porok választódnak le a 7-10 pH értékű mosófolyadék és Rashig-töltetek segítségével. A porleválasztással párhuzamosan, a savas komponenseket többkörös lúgadagoló rendszer segítségével semlegesítik. A mosótorony alján elfolyó mosóvíz cirkuláltatása egy  
12 m3-es tartályból történik, amely során szintjelző figyel a tartájban lévő megfelelő vízszint tartására. Mind a tartályban lévő mosóvíz, mind a toronyból lecsurgó mosóvíz pH-ját mérik, szükség esetén lúg beadagolása történik a porlasztók előtti nyomóvezetékbe. Az új rendszer automatikusan működik, saját érintőképernyős kijelzővel van ellátva.

Az alaphatározat 1. számú melléklete helyébe jelen határozat melléklete lép.

Az alaphatározat egyéb rendelkezései változatlanul érvényben maradnak.

Az igazgatási szolgáltatási díjat, amely jelen esetben 15.000 Ft, a Fűzfői Hulladékégető Kft. köteles viselni, egyéb eljárási költség nem merült fel. Az igazgatási szolgáltatási díj megfizetésre került.

A Veszprémi Járási Hivatal az engedélyben szereplő kötelezettségek önkéntes teljesítésének elmaradása esetén végrehajtási eljárás keretében teszi meg a szükséges intézkedéseket

A határozat ellen, a közléstől számított 15 napon belül, a Pest Megyei Kormányhivatal Környezetvédelmi és Természetvédelmi Főosztályához címzett, de a Veszprémi Járási Hivatalhoz (8210 Veszprém, Pf.: 1307) két példányban benyújtandó fellebbezéssel lehet élni.

A fellebbezésben nem lehet olyan új tényre hivatkozni, amelyről az ügyfélnek a döntés meghozatala előtt tudomása volt. A fellebbezést indokolni kell.

A jogorvoslati eljárás díja az eljárásért fizetendő igazgatási szolgáltatási díj 50%-a. A díjat az eljárás kezdeményezésekor a 10048005-00299516-38100004 előirányzat-felhasználási számlára kell átutalási megbízással teljesíteni, vagy készpénz-átutalási megbízással (csekk) postai úton befizetni. A díj megfizetését igazoló befizetési bizonylatot vagy annak másolatát a jogorvoslati kérelem előterjesztéséhez mellékelni kell.

**INDOKOLÁS**

A **Fűzfői Hulladékégető Szolgáltató Korlátolt Felelősségű Társaság** (8195 Királyszentistván, 020/4 hrsz., KSH törzsszám: 11997861, KÜJ: 100302006, továbbiakban: **Engedélyes**) a 8195 Királyszentistván, külterület 020/4, 017/8, 017/11, 021/2 hrsz. alatti telephely (KTJ: 100980241, KTJLétesítmény: 101622481, EOV koordináták: X= 194962, Y= 573926) „*Hulladékok ártalmatlanítására hulladékégető művekben veszélyes hulladékok esetében 10 tonna/nap kapacitáson felül”* tevékenységre kiadott, a 58268/2016. iktatószámú határozattal módosított 13832/2016. ügy- és 50836/2016. iktatószámú egységes környezethasználati engedély módosítására vonatkozóan engedélykérelmet és LAL változásjelentést nyújtott be a Veszprémi Járási Hivatalhoz. Az Engedélyes kérelme füstgázmosó berendezésének cseréjére vonatkozott. Az alaphatározat 2021. augusztus 31. napjáig érvényes.

*A közigazgatási hatósági eljárás és szolgáltatás általános szabályairól* szóló 2004. évi CXL tv. (továbbiakban: **Ket.**) 29. § (10) bekezdésére figyelemmel az eljárás megindításáról elektronikus úton értesítettem a nyilvántartásba vett civil szervezeteket a VE09Z/06422-2/2017. iktatószámon.

Környezetvédelmi érdekek képviseletére alakult civil szervezet ügyféli minőségben történő részvételi szándékát nem jelentette be.

*A környezeti hatásvizsgálati és az egységes környezethasználati engedélyezési eljárásról* szóló 314/2005. (XII. 25.) Korm. rendelet (továbbiakban: **KHVr.**) 20. § (3) bekezdése szerint a környezetvédelmi hatóság hatáskörébe tartozó engedélyeket egységes környezethasználati engedélybe kell foglalni, amelyre tekintettel az új mosó torony engedélyezése valamint a levegőtisztaság-védelmi alapadatok módosítása az alaphatározat módosításával kerül megadásra.

*A benyújtott kérelem és a rendelkezésre álló információk alapján az alábbiak állapíthatók meg:*

Az Engedélyes a szokásos éves karbantartási munkálatai során a nedves füstgáztisztító rendszer felújítását is elvégezte, amelynek keretein belül a két korábbi berendezés helyére (kondenzációs abszorber és diffúziós abszorber) egy új mosótorony kerül beépítésre. A füstgáz mosórendszerének korszerűsítése során a két abszorber helyett egy korszerű porlasztókkal és új Rashig-töltettel ellátott, szerkezetéből és geometriájából adódóan megfelelő füstgázáramlási viszonyokat biztosító mosótorony keült beépítésrei. A mosótorony alsó részén elhelyezett tartályból egy nagyteljesítményű szivattyú megfelelő nyomáson porlasztja a vizet a torony alsó részébe, valamint a töltetre. A használaton kívüli berendezések a későbbiek során kerülnek leszerelésre. A gáztisztításban történt változás érdemben nem befolyásolja a hulladékégető berendezés légszennyező anyag kibocsátását és hatásterületét.

**Az eljárás során megállapítást nyert, hogy a telephely üzemeltetése az általános érvényű, jogszabályokban rögzített előírások és a jelen határozat előírásainak betartása mellett környezetkárosítást nem eredményez, a tevékenység során várható légszennyezőanyag kibocsátások határérték alattiak.**

Fentiekre tekintettel az alaphatározatot aKHVr.20/A. § (10) bekezdésében biztosított jogkör szerint módosítottam.

Határozatom jogalapja KHVr. 20. § (3) és (12) bekezdése. A KHVr. 20/A § (11) bekezdése alapján a szakhatóságok megkeresésétől eltekintettem, mivel az egységes környezethasználati engedély módosítására irányuló kérelem azok hatáskörét nem érintette.

A kérelmezett technológiai változtatásoknak megfelelően a jelen határozat második bekezdésében módosítottam az engedélyezett technológiát.

A egységes környezethasználati engedély indokolása levegőtisztaság-védelemmel és az elérhető legjobb technikának (BAT) való megfeleléssel foglalkozó fejezeteinek a füstgáztisztító berendezésre vonatkozó bekezdéseit a határozat harmadik illetve negyedik bekezdésében módosítottam.

Az Engedélyes benyújtotta a fenti módosításoknak megfelelő LAL változásjelentést, melyek alapján egy új verziót hoztam létre a LAIR nyilvántartásban. Az alaphatározatban szereplő levegőtisztaság-védelmi mellékletek lecseréléséről jelen határozat ötödik bekezdésében rendelkeztem.

A határozat hatodik bekezdésében rendelkeztem az alaphatározat további részeinek, - beleértve az érvényességi időt – változatlan érvényben maradásáról.

*A környezetvédelmi és természetvédelmi hatósági eljárások igazgatási szolgáltatási díjairól* szóló 14/2015. (III. 31.) FM rendelet (továbbiakban: **DíjR.**)3. melléklet 10.2 pontja és a Díjr. 2. § (2) bekezdése szerint az egységes környezethasználati engedély módosításának igazgatási szolgáltatási díja jelen eljárás esetén **15.000 Ft** (tizenötezer forint). Az Engedélyes az igazgatási szolgáltatási díjat megfizette.

A Ket. 72. § (1) bekezdés df) pontjának megfelelően a nyolcadik bekezdésben tájékoztattam az Engedélyest a határozatban foglalt kötelezettségek önkéntes teljesítésének elmaradása esetén várható jogkövetkezményekről.

A kilencedik bekezdésben a határozat elleni fellebbezést a Ket. 98. § (1) bekezdése alapján biztosítottam, a fellebbezésre nyitva álló határidőt a 99. § (1) alapján állapítottam meg. A Ket 78. § (10) bekezdése értelmében a döntés közlésének napja az a nap, amelyen azt írásban közölték.

A tízedik bekezdésben tett figyelemfelhívás jogalapja a Ket. 98. § (1a) bekezdése.

A tizenegyedik bekezdésben a Ket. 98. § (1) bekezdése alapján rendelkeztem, a fellebbezésre nyitva álló határidőről a 99. § (1) alapján rendelkeztem. A Ket 78. § (10) bekezdése értelmében a döntés közlésének napja az a nap, amelyen azt írásban közölték.

Jelen döntés, amennyiben ellene fellebbezést nem terjesztettek elő a közlés utáni 15. napot követő napon külön értesítés nélkül is jogerőre emelkedik a Ket. 73/A. § (1) bekezdés a) pontja alapján.

A Veszprémi Járási Hivatal hatáskörét *a környezetvédelmi és természetvédelmi hatósági és igazgatási feladatokat ellátó szervek kijelöléséről* szóló 71/2015. (III. 30.) Korm. rendelet (továbbiakban: **Korm. rendelet**) 9. §-a és *a környezet védelmének általános szabályairól* szóló 1995. évi LIII. törvény 70. § (1) bekezdése, illetékességét a Korm. rendelet 8/A. § (1) bekezdése és a Ket. 21. § (1) bekezdés c) pontja állapítja meg.

Jelen határozat hatósági nyilvántartásba vételéről a környezetvédelmi hatósági nyilvántartás vezetésének szabályairól szóló 7/2000. (V. 18.) KöM rendelet szerint intézkedem.

**Veszprém, 2017. szeptember 18.**

**Benczik Zsolt**

**járási hivatalvezető**

**nevében és megbízásából:**

**Kovács Béla s.k.**

**főosztályvezető**

Kapják:

1. Fűzfői Hulladékégető Kft. 8195 Királyszentistván, 020/4 hrsz. + mell. + tv.
2. Királyszentistván Község Önkormányzatának Jegyzője, 8195 Királyszentistván, Fő u. 30. + mell. + tv.
3. Litéri Közös Önkormányzati Hivatal Jegyzője, 8196 Litér, Álmos u. 23. + mell. + tv.
4. Balatonfűzfő Város Önkormányzatának Jegyzője, 8184 Balatonfűzfő, Nike körút 1. + mell. + tv.
5. Fejér Megyei Katasztrófavédelmi Igazgatóság, 8050 Székesfehérvár, Pf. 947. + mell. + tv.
6. Veszprém Megyei Kormányhivatal Veszprémi Járási Hivatal, Hatósági Főosztály, Népegészségügyi Osztály, veszprem.nepegeszsegugy@veszprem.gov.hu
7. Veszprém Megyei Kormányhivatal, Veszprémi Járási Hivatal, Agrárügyi Főosztály, Erdészeti Osztály, [vemkh.erdeszet@veszprem.gov.hu](mailto:vemkh.erdeszet@veszprem.gov.hu)
8. Veszprém Megyei Katasztrófavédelmi Igazgatóság, 8200 Veszprém, Dózsa György út 31. + mell. + tv.
9. Irattár + mell.

Jogerő után:

1. Hatósági nyilvántartás + mell.
2. 21119/2016. számú H-EL-FI-GY ügyhöz

Melléklet



